REGIMUL JURIDIC AL DONAŢIILOR POLITICE ÎN STATELE MEMBRE UE

ABSTRACT

Partidele politice şi competiţia partizană sunt elemente esenţiale ale unei democraţii consolidate. Competiţia partizană presupune existenţa unor partide politice dezvoltate din punct de vedere organizaţional, puternice din punct de vedere al resurselor financiare şi consolidate din punct de vedere al potenţialului de coalizare a intereselor. Toate acestea implică în mod necesar resurse financiare adecvate, banii reprezentând un element esenţial al competiţiei politice.

„Banii compensează lipsa voluntarilor din politică şi servesc, în multe societăţi, drept surogat pentru slaba legătură pe care partidele politice o au cu cetăţenii. Banii reprezintă o resursă transferabilă şi convertibilă care ajută partidele în obţinerea sprijinului public şi în păstrarea influenţei pe care o exercită în societate.”
 

Banii oferă partidelor politice acces la structurile democraţiei moderne, ajută partidele în procesul de promovare, în desfăşurarea activităţilor curente, în selectarea şi recrutarea candidaţilor, în mobilizarea simpatizanţilor şi a electoratului, în general. Din această perspectivă, finanţarea politică îşi pune amprenta asupra tuturor aspectelor unui sistem democratic. Există, totuşi, situaţii care reflectă efectele negative ale mariajului dintre bani şi politică în domeniul finanţării partidelor: interesul public/interesul partidelor faţă de electorat s-ar putea dilua din cauza preocupării sporite a partidelor pentru colectarea de fonduri; corupţia s-ar putea intensifica prin utilizarea unor mecanisme ilicite de finanţare politică.

Toate partidele politice urmăresc obţinerea de fonduri financiare din: subvenţii publice, resurse interne şi resurse private.

Lucrarea prezintă reglementări privind regimul donaţiilor politice referitoare la interdicţiile şi limitele impuse acestora. 

I. ASPECTE COMPARATIVE PRIVIND REGIMUL DONAŢIILOR POLITICE  ÎN STATELE MEMBRE UE

Prezentând avantajul unei anumite flexibilităţi, donaţiile reprezintă o sursă considerabilă de venituri pentru majoritatea partidelor politice. Spre deosebire de finanţarea publică (mai mult sau mai puţin fixă sau dependentă de rezultatele obţinute de un partid la alegeri) şi de cotizaţiile membrilor, fondurile obţinute din donaţii depind de dinamismul partidului în domeniul financiar (concretizat îndeosebi în organizarea de acţiuni pentru colectarea de fonduri).
 

Dacă în unele state membre nu sunt prevăzute limite ale donaţiilor (cu anumite excepţii), în alte state au fost instituite restricţii (în scopul reducerii riscului  abuzului de influenţă/influenţei politice abuzive a grupurilor de interese care fac donaţiile) vizând atât plafonarea valorii donaţiilor cât şi condiţii referitoare la natura donatorilor/donaţiilor (interzicerea totală/parţială a contribuţiilor străine; interzicerea contribuţiilor sindicatelor; interzicerea totală/parţială a contribuţiilor făcute de corporaţii; interzicerea totală/parţială a contribuţiilor făcute de contractorii guvernamentali; interzicerea totală/parţială a donaţiilor anonime).
1. Regimul donaţiilor făcute partidelor politice şi candidaţilor de entităţi străine
▪ State membre în care nu sunt prevăzute interdicţii privind donaţiile făcute partidelor politice şi candidaţilor de entităţi străine (persoane juridice/persoane fizice): Austria, Belgia, Danemarca, Estonia, Italia, Luxemburg, Olanda.

▪ State membre în care sunt prevăzute interdicţii pentru toate tipurile de donaţii făcute partidelor politice şi candidaţilor de state/guverne/persoane fizice/juridice străine: Bulgaria (interdicţia nu se aplică donaţiilor făcute de persoane fizice străine), Franţa (state străine, persoane juridice străine),Grecia, Irlanda, Letonia, Polonia, Portugalia, Slovenia, Suedia.

▪ State membre în care interdicţia se aplică numai partidelor politice (nu şi candidaţilor): Cehia, Cipru, Spania, Ungaria. 
▪ State membre în care sunt prevăzute excepţii de la interdicţia referitoare la donaţiile făcute partidelor politice/candidaţilor de entităţi străine:

- Finlanda: interdicţia acceptării donaţiilor făcute partidelor politice şi candidaţilor de persoane juridice străine nu se aplică în cazul donaţiilor făcute de persoane fizice străine/organizaţii internaţionale având ideologii comune cu un partid politic.

- Germania: conform art.25 din Legea din 2004 privind partidele politice, sunt interzise donaţiile făcute partidelor politice de surse externe aflate în afara jurisdicţiei teritoriale de acesteia, cu excepţia: „a) donaţiilor făcute direct unui partid politic din activele unui cetăţean german aşa cum este definit de Legea fundamentală, ale unui cetăţean al Uniunii Europene, ale unei întreprinderi comerciale la care peste 50% din acţiuni sunt deţinute de cetăţeni germani aşa cum sunt definiţi de Legea fundamentală sau de un cetăţean al Uniunii Europene al cărui sediu înregistrat se află într-un stat membru al UE; 

b) donaţiilor făcute partidelor minorităţilor naţionale, transferate din ţări vecine Germaniei în care trăiesc grupurile etnice respective; 

c) donaţiilor de până la 1.000 € făcute de cetăţeni străini.”

- Lituania: conform art.12 din Legea din 2004 privind finanţarea partidelor politice şi a campaniilor politice şi controlul finanţării, sunt interzise donaţiile străine făcute partidelor politice/candidaţilor. Excepţii: cetăţenii statelor membre UE cu reşedinţa permanentă în Lituania pot face donaţii partidelor politice şi candidaţilor la alegerile pentru Parlamentul European şi la alegerile pentru consiliile municipale; cetăţenii altor state/apatrizii au dreptul de a face donaţii candidaţilor la alegerile pentru consiliile municipale; persoanele juridice de drept privat înregistrate, în condiţiile legii, în Lituania, care aparţin numai persoanelor fizice menţionate mai sus, precum şi persoanele juridice/persoanele juridice de drept privat ale statelor membre NATO şi ale Uniunii Europene au dreptul de a face donaţii partidelor politice/candidaţilor.
- Malta: deşi donaţiile străine făcute partidelor politice/candidaţilor sunt interzise,   Comisia de monitorizare (înfiinţată de Legea privind ingerinţa străină) poate permite acceptarea unor donaţii străine.

- Marea Britanie: sunt interzise donaţiile făcute partidelor politice de persoanele străine care nu fac parte din categoria donatorilor permişi (permissible donors).
 Face excepţie cazul în care persoanele străine suportă costurile legate de transportul internaţional/cazarea/întreţinerea unor oficiali ai partidului sau a membrilor staff-ului, cu condiţia ca această sumă să fie “rezonabilă”. Este considerată donaţie orice contribuţie de peste 500 £.

- Slovacia: partidele politice nu pot accepta donaţii făcute de cetăţeni străini, de persoane juridice cu sediul în străinătate la care acţionarul majoritar nu este un cetăţean slovac/o persoană juridică având sediul în Slovacia (cu excepţia partidelor politice/grupurilor de partide politice străine şi persoanelor juridice străine înfiinţate sau majoritar deţinute de un partid politic).

- Slovenia: conform art.14.3 din Legea privind campaniile electorale şi referendare, „organizatorii campaniilor electorale pot obţine fonduri pentru alegerile pentru Parlamentul European din contribuţii făcute de cetăţenii statelor membre ale Uniunii Europene şi de entităţi de drept privat din aceste ţări în condiţiile şi conform procedurii aplicabile entităţilor naţionale juridice şi fizice.”
- Spania: este interzisă acceptarea de către partidele politice a donaţiilor făcute de guverne străine, entităţi publice străine sau companii străine legate - direct sau indirect - de acestea. Interdicţia nu se aplică fondurilor UE pentru alegerile pentru Parlamentul European. Legislaţia referitoare la finanţarea politică reglementează numai finanţarea partidelor politice (nu şi a candidaţilor).

 2. Regimul donaţiilor făcute partidelor politice şi candidaţilor de companii/întreprinderi cu capital de stat/sindicate
▪ State membre în care nu sunt prevăzute interdicţii pentru donaţiile făcute partidelor politice şi candidaţilor de companii/întreprinderi cu capital de stat/sindicate: Austria; Danemarca; Irlanda; Malta; Marea Britanie; Olanda; Suedia. 
▪ State membre în care sunt prevăzute interdicţii pentru toate donaţiile făcute partidelor politice şi candidaţilor de persoanele juridice: Belgia; Franţa; Grecia; Letonia; Luxemburg; Polonia; Portugalia. 
Donaţii făcute de companii
▪ State membre în care sunt interzise donaţiile făcute partidelor politice şi candidaţilor de companii: Bulgaria, Cipru (interdicţia nu este prevăzută pentru candidaţi); Estonia (interdicţia nu se aplică în cazul candidaţilor independenţi). 
▪ State membre în care nu sunt interzise donaţiile făcute partidelor politice şi candidaţilor de companii: Cehia; Finlanda; Germania; Italia 
; Lituania; Slovacia; Slovenia; Spania 
; Ungaria (nu sunt prevăzute restricţii privind sursele finanţării private a candidaţilor).
Donaţii făcute de companii de stat/cu capital de stat
▪ State membre în care sunt interzise donaţiile făcute partidelor politice şi candidaţilor de companii de stat/cu capital de stat: Bulgaria; Cehia; Cipru (interdicţia nu este prevăzută pentru candidaţi); Estonia; Finlanda; Germania (interdicţia nu se aplică în cazul candidaţilor); Italia; Lituania; Slovacia (interdicţia nu se aplică în cazul candidaţilor); Slovenia; Spania; Ungaria. 
Donaţii făcute de sindicate
▪ State membre în care nu sunt interzise donaţiile făcute partidelor politice şi candidaţilor de sindicate: Cehia; Cipru; Finlanda; Germania; Italia; Lituania; Slovenia; Spania; Ungaria. 
▪ State membre în care sunt interzise donaţiile făcute partidelor politice şi candidaţilor de sindicate: Estonia, Slovacia (interdicţia nu se aplică în cazul candidaţilor);  
3. Regimul donaţiilor anonime făcute partidelor politice şi candidaţilor

▪ State membre în care nu sunt interzise donaţiile anonime: Austria, Cipru, Danemarca, Malta, Olanda, Suedia.

▪ State membre în care sunt permise donaţii anonime având un anumit plafon: Belgia (sub 125 €); Germania (maximum 500 €); Irlanda (maximum 126,95 €); Italia (pentru partide politice: 50.000 €/an calendaristic; pentru candidaţi: 20.000 €); Marea Britanie (pentru partidele politice: maximum 500 £; pentru candidaţi: 50 £); Polonia (pentru candidaţi: cel mult valoarea unui salariu minim); Slovacia (pentru candidaţii la alegerile prezidenţiale, maximum 331 €); Slovenia (donaţiile cu o valoare ce depăşeşte nivelul a 3 salarii medii lunare/angajat). 
▪ State membre în care sunt interzise donaţiile anonime: Bulgaria; Cehia (pentru partidele politice); Estonia; Finlanda (cu excepţia fondurilor obţinute prin activităţi de colectare de fonduri); Franţa; Grecia; Letonia; Lituania; Luxemburg; Polonia (pentru partidele politice); Portugalia; Slovacia (pentru partidele politice); Spania (pentru partidele politice); Ungaria (pentru partidele politice).

4. Limite ale donaţiilor făcute partidelor politice şi candidaţilor în campania electorală
▪ State membre în care nu sunt prevăzute limite ale donaţiilor făcute partidelor politice şi candidaţilor în campania electorală: Austria, Cehia, Danemarca, Estonia 
, Germania, Italia, Luxemburg, Malta, Marea Britanie, Olanda, Slovacia, Suedia, Ungaria. 
▪ State membre în care sunt prevăzute limite ale donaţiilor făcute partidelor politice şi candidaţilor în campania electorală: Belgia, Bulgaria, Cipru (nu sunt prevăzute limite pentru donaţiile făcute candidaţilor), Finlanda, Franţa, Grecia, Irlanda, Letonia, Lituania, Polonia, Portugalia, Slovenia, Spania (nu sunt prevăzute limite pentru donaţiile făcute candidaţilor). 
I. REGIMUL JURIDIC AL DONAŢIILOR DONAŢIILOR POLITICE ÎN STATE MEMBRE UE

	Stat membru


	Reglementarea donaţiilor politice făcute partidelor politice şi candidaţilor

	Austria
	1. Donaţiile făcute de entităţi străine
Donaţiile făcute partidelor politice/candidaţilor de companii străine/cetăţeni străini pot fi acceptate. Legea federală privind funcţiile, finanţarea şi campania electorală ale partidelor politice nu prevede limite ale valorii donaţiilor private ce pot fi acceptate de partidele politice/candidaţi sau restricţii privind donatorii.

 2. Donaţiile făcute de companii/întreprinderi cu capital de stat/sindicate

Aceste donaţii pot fi acceptate. Nu sunt prevăzute interdicţii.

3. Donaţiile anonime 

Acestea pot fi acceptate. Nu sunt prevăzute interdicţii.
4. Limite ale donaţiilor făcute în campania electorală

Legea în materie nu prevede limite asupra valorii donaţiilor.



	Belgia
	1. Donaţiile făcute de entităţi străine
Donaţiile făcute de entităţi străine (persoane/organizaţii străine) nu sunt nici interzise şi nici guvernate de norme specifice.

2. Donaţiile făcute de companii/întreprinderi cu capital de stat/sindicate

Donaţiile făcute de persoanele juridice sunt interzise. Interdicţia se aplică atât donaţiilor directe, cât şi serviciilor prestate cu titlu gratuit/sub preţul real de cost.

3. Donaţiile anonime 

Donaţiile anonime cu o valoare mai mică de 125 € pot fi acceptate.

4. Limite ale donaţiilor făcute în campania electorală

Art.16-bis din Legea din 4 iulie 1989 privind limitarea şi controlul cheltuielilor electorale (efectuate în cadrul alegerilor camerelor federale), precum şi finanţarea şi contabilitatea deschisă a partidelor politice prevede anumite plafoane pentru donaţii: partidele/organizaţiile acestora, listele de partide, candidaţii şi reprezentanţii politici
 pot accepta, anual, de la acelaşi donator, donaţii de maximum 500 €; orice persoană fizică poate dona partidelor, listelor de partide, candidaţilor şi reprezentanţilor politici o sumă de maximum 2000 €/an.

Identitatea persoanelor fizice care au făcut donaţii de peste 125 € este înregistrată anual de către beneficiar.

Regimul donaţiilor este reglementat de articolele 16-bis şi 16-terţ din Legea din 4 iulie 1989. Dispoziţiile cuprinse în Partea a III referitoare la finanţarea partidelor politice se aplică, într-o mare măsură, şi candidaţilor.  

Art.16-bis şi 16-terţ autorizează: a) donaţiile făcute partidelor şi organizaţiilor acestora, listelor, candidaţilor şi reprezentanţilor politici  de persoanele fizice; b) donaţiile făcute de partidele politice candidaţilor şi reprezentanţilor politici; c) donaţiile făcute de partid organizaţiilor proprii, şi invers. Aceste forme variate de sprijin trebuie înregistrate. 
(Legea din 4 iulie 1989 privind limitarea şi controlul cheltuielilor electorale (efectuate în cadrul alegerilor Camerelor federale), precum şi finanţarea şi contabilitatea deschisă a partidelor politice


	Bulgaria
	1. Donaţiile făcute de entităţi străine
▪ Sunt interzise donaţiile făcute partidelor politice de entităţi străine: guverne/întreprinderi de stat/companii comerciale/organizaţii non-profit. Interdicţia nu se aplică donaţiilor făcute de persoane fizice străine. (Legea din 2009 privind partidele politice, art.24.4)

▪ Sunt interzise donaţiile făcute candidaţilor de: persoane fizice şi juridice străine; societăţi mixte cu capital străin de peste 25%.

(Legea din 2001 privind alegerea membrilor Parlamentului, art.71.4; Legea din 1991 privind alegerile prezidenţiale, art.12)

2. Donaţiile făcute de companii/întreprinderi cu capital de stat/sindicate

- Sunt interzise contribuţiile băneşti făcute partidelor politice/candidaţilor la alegerile parlamentare, de persoanele juridice şi societăţile comerciale (Legea din 2009 privind partidele politice, art.23).

- Sunt interzise donaţiile făcute partidelor politice de: companiile comerciale la care participarea statului/guvernului municipal este mai mare de 5%; companiile la care statul deţine acţiuni cu drepturi speciale; întreprinderile de stat şi municipale (art.24).

Sunt interzise toate donaţiile făcute candidaţilor la alegerile prezidenţiale de companii cu capital parţial de stat. Interdicţia se aplică şi candidaţilor la alegerile parlamentare dacă valoarea donaţiei depăşeşte 30.000 de leva/persoană juridică (15.000 €)/acţiunile guvernului central/municipal într-o entitate juridică depăşesc 50%.

Art.12 din Legea din 1991 privind alegerile prezidenţiale prevede următoarele:

“(1). Suma totală pentru finanţarea campaniei electorale a fiecărei liste de candidaţi nu poate depăşi 2.000.000 leva (1.000.000 €).

(2). Orice candidat la funcţiile de Preşedinte şi Vicepreşedinte poate accepta contribuţii de campanie de până la 50.000 leva (25.000 €) fiecare. Este interzisă finanţarea candidaţilor în campania electorală de un stat străin, persoane fizice şi juridice străine, precum şi de întreprinderi de stat şi societăţi mixte.”

Art.71 din Legea din 2001 privind alegerea membrilor Parlamentului prevede următoarele:

“(1) Campania electorală se finanţează din resursele proprii ale candidaţilor independenţi, partidelor şi coaliţiilor, precum şi din contribuţiile făcute de persoane fizice şi juridice.

(2) Contribuţiile prevăzute la paragraful 1 nu pot depăşi 10.000 leva/persoană fizică (5.000 €) şi 30.000 leva/persoană juridică (15.000 €).

(3) Este interzisă finanţarea campaniei electorale de persoane juridice în care guvernul central sau municipal deţine acţiuni de peste 50%.

(4) Este interzisă finanţarea campaniei electorale de persoane fizice străine, persoane juridice străine sau societăţi mixte în care capitalul străin este mai mare de 25%.”
3. Donaţiile anonime 

▪ Este interzisă acceptarea donaţiilor anonime de către partidele politice. 

(Legea din 2009 privind partidele politice, art.24.1) 

▪ Interdicţia acceptării donaţiilor anonime de către candidaţi nu este expres prevăzută, dar operează de facto prin cerinţa înregistrării/declarării identităţii donatorilor.

4. Limite ale donaţiilor făcute în campania electorală

La alegerile prezidenţiale, fiecare candidat poate accepta donaţii de până la 50.000 leva (25.000 €).

La alegerile parlamentare, valoarea donaţiilor făcute candidaţilor independenţi, partidelor şi coaliţiilor nu poate depăşi 10.000 leva/persoană fizică (5.000 €) şi 30.000 leva/persoană juridică (15.000 €).


	Cehia
	1. Donaţiile făcute de entităţi străine
▪ Sunt interzise donaţiile făcute partidelor politice de entităţi legale străine (cu excepţia partidelor politice/fundaţiilor străine), precum şi de persoane fizice străine fără reşedinţă permanentă în Cehia.

▪ Nu există interdicţii pentru donaţiile făcute candidaţilor de persoane fizice/juridice străine. Legea privind partidele şi mişcările politice nu conţine prevederi referitoare la donaţiile făcute direct candidaţilor.
(Legea nr.247/1995 privind alegerile pentru Parlament; Legea nr. 424/1991 privind partidele şi mişcările politice)

2. Donaţiile făcute de companii/întreprinderi cu capital de stat/sindicate

▪ Partidele politice şi candidaţii pot accepta donaţii făcute de companii. 

▪ Sunt interzise donaţiile făcute partidelor politice de întreprinderile de stat şi alte entităţi legale în care statul/o întreprindere de stat/o municipalitate deţine peste 10% din acţiuni, precum şi de entităţile legale conduse şi supravegheate de stat. Interdicţia nu are aplicabilitate pentru candidaţi.

▪ Sunt permise donaţiile făcute partidelor politice/candidaţilor de sindicate.

3. Donaţiile anonime 

▪ Interdicţia acceptării donaţiilor anonime de către partidele politice nu este expres prevăzută, dar operează de facto prin obligaţia partidelor politice de a prezenta în raportul financiar anual identitatea tuturor donatorilor (indiferent de valoarea donaţiei). 

▪ Nu există interdicţii pentru donaţiile anonime făcute candidaţilor. Legea privind partidele şi mişcările politice nu conţine prevederi referitoare la donaţiile făcute direct candidaţilor.

4. Limite ale donaţiilor făcute în campania electorală

▪ Legea privind partidele şi mişcările politice nu prevede nici o limită în ce priveşte valoarea/periodicitatea donaţiilor făcute partidelor politice şi candidaţilor în campania electorală.


	Cipru
	1. Donaţiile făcute de entităţi străine
▪ Partidele politice nu pot accepta nici un fel de contribuţii făcute de companii controlate de state străine.

(Legea din 2011 privind partidele politice, art.5.3)

▪ Nu sunt prevăzute interdicţii pentru donaţiile făcute candidaţilor de persoane fizice/juridice străine.

2. Donaţiile făcute de companii/întreprinderi cu capital de stat/sindicate

▪ Este interzisă acceptarea de către partidele politice a contribuţiilor private de orice tip făcute de persoanele juridice de drept public, precum şi de cazinouri/case de pariuri. Legea nu prevede această interdicţie pentru candidaţi.

(Legea din 2011 privind partidele politice, art.5.3)

▪ Donaţiile făcute partidelor politice de companiile cu capital de stat/controlate de stat sunt interzise. Legea nu prevede această interdicţie pentru candidaţi.

▪ Sunt permise donaţiile făcute partidelor politice/candidaţilor de sindicate. Partidele pot accepta orice contribuţii private făcute de persoane juridice de drept public care acţionează în calitate de sponsori.

(Legea din 2011 privind partidele politice, art.5.3)

3. Donaţiile anonime 

Sunt permise donaţiile anonime făcute partidelor politice şi candidaţilor. Legea electorală nu prevede obligaţia dezvăluirii, înainte sau după alegeri, a surselor şi valorii contribuţiilor financiare, a tipurilor şi valorii cheltuielilor electorale.

Art.5.1 din Legea din 2011 privind partidele politice prevede că „suplimentar finanţării publice, un partid politic poate accepta contribuţii băneşti legale, contribuţii în natură, echipamente sau servicii, cu sau fără dezvăluirea identităţii donatorilor.”
4. Limite ale donaţiilor făcute în campania electorală

▪ Limitele legale ale donaţiilor făcute partidelor politice sunt: maximum 8.000 €/an/persoană fizică; maximum 20.000 €/an/ companie privată cu răspundere limitată; maximum 30.000 €/an/ companie listată la bursă.

▪ Nu sunt prevăzute limite pentru donaţiile făcute candidaţilor.


	Danemarca
	1. Donaţiile făcute de entităţi străine
Nu există restricţii/limite legale referitoare la sursele/valoarea finanţării private. Partidele politice şi candidaţii individuali pot beneficia de contribuţii (sub orice formă) făcute de entităţi străine.

2. Donaţiile făcute de companii/întreprinderi cu capital de stat/sindicate

Nu există restricţii/limite legale referitoare la sursele/valoarea finanţării private. Partidele politice şi candidaţii individuali pot accepta orice tip de contribuţie. 

3. Donaţiile anonime 

Donaţiile anonime sunt permise. 

4. Limite ale donaţiilor făcute în campania electorală

Nu sunt prevăzute limite ale donaţiilor făcute partidelor politice şi candidaţilor în campania electorală.



	Estonia
	1. Donaţiile făcute de entităţi străine
Legea din 1994 privind partidele politice şi Legea electorală din 2002 nu conţin prevederi referitoare la donaţiile străine făcute partidelor politice/candidaţilor.

2. Donaţiile făcute de companii/întreprinderi cu capital de stat/sindicate

▪ Este interzisă acceptarea donaţiilor făcute partidelor politice de persoanele juridice (companii, întreprinderi cu capital de stat, sindicate). 

Interdicţia acceptării donaţiilor făcute de persoanele juridice nu se aplică în cazul candidaţilor independenţi.

Art.123 din Legea din 1994 privind partidele politice
“(…)

4. Partidele politice nu pot accepta donaţii anonime sau donaţii făcute de persoanele juridice.

Art.66 din Legea din 2002 privind alegerea Parlamentului
“(…)

2. Tipurile de fonduri ce pot fi acceptate de partidele politice sunt:

(1) cotizaţiile membrilor stabilite prin regulamentul de asociere al partidului politic;

(2) donaţiile făcute de persoanele fizice;

(3) subvenţiile de la bugetul statului;

(4) veniturile provenite din activele partidului politic;

(5) împrumuturile sau creditele obţinute în condiţiile prevăzute la art.121.4 din Legea privind partidele politice.”

“Art.66 din Legea din 1994 privind partidele politice
(…)

3. Fondurile ce pot fi acceptate de un candidat independent sunt:

(1) donaţiile (băneşti, în natură şi activităţi de sprijin);

(2) clădiri;

(3) împrumuturi;

(4) fonduri personale.”

3. Donaţiile anonime 

Sunt interzise donaţiile anonime făcute partidelor politice şi candidaţilor.
Art.123 din Legea din 1994 privind partidele politice
“1. Orice partid politic trebuie să ţină un registru al donaţiilor primite. Partidul politic are obligaţia de a publica registrul donaţiilor pe propria pagină web.

2. În registrul donaţiilor se înscriu numele donatorilor, detalii privind identitatea acestora şi valoarea donaţiilor. În cazul donaţiilor în natură, valoarea donaţiei se stabileşte de donator.

3. Corectitudinea informaţiilor înscrise în registrul donaţiilor se asigură de conducerea partidului politic.

4. Partidele politice nu trebuie să accepte donaţii anonime sau donaţii făcute de persoane juridice.”
Art.66 din Legea din 2002 privind alegerea Parlamentului
“Fondurile folosite pentru campania electorală

(…)

4. Sunt interzise donaţiile anonime şi donaţiile mascate.”

4. Limite ale donaţiilor făcute în campania electorală

Nu sunt prevăzute limite - de valoare sau periodicitate - pentru donaţiile făcute partidelor politice şi candidaţilor în campania electorală. Partidele politice pot accepta şi moşteniri.

Pentru candidaţii la alegerile parlamentare, art.26.2 din Legea anti-corupţie prevede interdicţia acceptării donaţiilor care ar putea influenţa, direct sau indirect, exercitarea imparţială a mandatului parlamentar.

	Finlanda
	1. Donaţiile făcute de entităţi străine
Sunt interzise donaţiile făcute partidelor politice şi candidaţilor de persoane juridice străine. Interdicţia nu se aplică donaţiilor făcute de persoane fizice străine/organizaţii internaţionale având ideologii comune cu un partid politic.

(Legea nr.10/1969 privind partidele politice, art.8; Legea nr.273/2009 privind finanţarea candidaţilor în alegeri, art.4)

2. Donaţiile făcute de companii/întreprinderi cu capital de stat/sindicate

▪ Sunt permise donaţiile făcute partidelor politice/candidaţilor de către companii. 

Interdicţia se aplică: în cazul partidelor politice – pentru contribuţiile de peste 30.000 €/an calendaristic făcute de acelaşi donator; în cazul candidaţilor la alegerile parlamentare – pentru contribuţiile de peste 5.000 €/an calendaristic făcute de acelaşi donator.
(Legea privind partidele politice, art.8.b; Legea privind finanţarea candidaţilor la alegeri, art.4)

▪ Sunt interzise donaţiile făcute partidelor politice/candidaţilor de societăţile cu capital de stat.

▪ Sunt permise donaţiile făcute de sindicate.  Interdicţia se aplică: în cazul partidelor politice – pentru contribuţiile de peste 30.000 €/an calendaristic; în cazul candidaţilor, pentru contribuţiile care depăşesc limitele legale stabilite pentru fiecare tip de alegere (5.000 € la alegerile parlamentare; 10.000 € la alegerile pentru Parlamentul European; 3.000 € la alegerile municipale).

3. Donaţiile anonime 

Sunt interzise donaţiile anonime făcute partidelor politice/candidaţilor (cu excepţia fondurilor obţinute prin activităţi de colectare de fonduri).

4. Limite ale donaţiilor făcute în campania electorală

▪ Pentru partidele politice: 30.000 €/donator.

▪ Pentru candidaţi: la alegerile parlamentare – 5.000 €; la alegerile pentru Parlamentul European: 10.000 €; la alegerile municipale – 3.000 €.



	Franţa
	1. Donaţiile făcute de entităţi străine
▪ Sunt interzise contribuţiile făcute partidelor politice de un stat străin/persoană juridică străină. 

Art.11.4 din Legea 88-227 din 11 martie 1988 privind transparenţa financiară a vieţii politice

„Nici o asociaţie de finanţare şi nici un mandatar financiar al unui partid politic nu poate accepta, direct sau indirect, contribuţii sau sprijin material din partea unui stat străin sau a unei persoane juridice străine.”

▪ Sunt interzise contribuţiile făcute candidaţilor de un stat străin/persoană juridică străină. 

Art. L.52-8 din Codul electoral 

“Nici un candidat nu poate primi, direct sau indirect, pentru indiferent ce cheltuieli, contribuţii sau sprijin material din partea unui stat sau a unei persoane juridice străine.”
2. Donaţiile făcute de companii/întreprinderi cu capital de stat/sindicate

▪ Sunt interzise orice fel de donaţii făcute partidelor politice/candidaţilor de persoanele juridice.

Art.11.4, par.2 din Legea nr.88-227 din 11 martie 1988 privind transparenţa financiară a vieţii politice: “Persoanele juridice, cu excepţia partidelor sau a grupărilor politice, nu pot contribui la finanţarea partidelor sau grupărilor politice, prin consimţirea efectuării de donaţii, indiferent de forma acestora, către asociaţii de finanţare sau mandatari financiari ai partidelor politice, şi nici prin furnizarea de bunuri, servicii sau alte avantaje directe sau indirecte la preţuri inferioare celor practicate în mod obişnuit.”
Art.L.52-8 din Codul electoral

“Persoanele juridice, cu excepţia partidelor sau grupărilor politice, nu pot participa la finanţarea campaniei electorale a unui candidat, prin consimţirea efectuării de donaţii, indiferent de forma acestora şi nici prin furnizarea de bunuri, servicii sau alte avantaje directe sau indirecte la preţuri inferioare celor practicate în mod obişnuit.”

3. Donaţiile anonime 

Sunt interzise donaţiile anonime făcute partidelor politice/candidaţilor.

Interdicţia acceptării de donaţii anonime nu este expres prevăzută, dar aceasta operează de facto prin intermediul obligaţiei de prezentare a informaţiilor referitoare la donaţii şi donatori în documentele financiar-contabile ale partidelor politice/candidaţilor.  

4. Limite ale donaţiilor făcute în campania electorală

▪ Plafonul donaţiilor făcute partidelor politice este de 7.500 €/an/donator.

Art.11.4, par.1 din Legea nr.88-227 din 11 martie 1988 privind transparenţa financiară a vieţii politice 
“Donaţiile făcute de persoanele fizice corespunzător identificate unei sau mai multor asociaţii cu calitatea de asociaţie de finanţare sau unui sau mai multor mandatari financiari al aceluiaşi partid nu pot depăşi anual suma de 7.500 euro.”

▪ Plafonul donaţiilor făcute candidaţilor este de 4.600 €/alegeri.

Art.L.52-8 din Codul electoral 

“Donaţiile făcute de o persoană fizică corespunzător identificată pentru finanţarea campaniei unui sau mai multor candidaţi în cadrul aceloraşi alegeri nu pot depăşi 4.600 €. (…)

Suma totală a donaţiilor în bani nu poate depăşi 20% din valoarea cheltuielilor autorizate, dacă aceasta este egală sau superioară valorii d 15.000 €, în aplicarea art.L.52-11.”



	Germania
	1. Donaţiile făcute de entităţi străine
▪ Sunt interzise donaţiile făcute partidelor politice de surse aflate în afara jurisdicţiei teritoriale a Legii din 2004 privind partidele politice. Excepţii: a) donaţiile făcute direct unui partid politic de: un cetăţean german aşa cum este definit de Legea fundamentală/un cetăţean al Uniunii Europene/o întreprindere comercială la care peste 50% din acţiuni sunt deţinute de cetăţeni germani (aşa cum sunt definiţi de Legea fundamentală)/cetăţeni al Uniunii Europene; b) donaţiile făcute partidelor minorităţilor naţionale, transferate din ţări vecine Germaniei în care trăiesc grupurile etnice respective; c) donaţii de până la 1.000 € făcute de cetăţeni străini.

 (Legea din 2004 privind partidele politice, art.25)
▪ Nu există prevederi generale aplicabile finanţării candidaţilor la alegeri. Întrucât, de regulă, candidaţii sunt nominalizaţi de partidele politice, responsabilitatea finanţării acestora în campaniile electorale revine partidelor politice.

2. Donaţiile făcute de companii/întreprinderi cu capital de stat/sindicate

▪ Sunt permise donaţiile făcute partidelor politice/candidaţilor de către companii.

▪ Sunt interzise donaţiile făcute partidelor politice de companii cu capital integral sau parţial de stat/companii la care participarea directă a statului este mai mare de 25% (Legea din 2004 privind partidele politice, art.25.2.5). Interdicţia nu se aplică pentru candidaţi.

▪ Sunt permise donaţiile făcute partidelor politice/candidaţilor de către sindicate.

3. Donaţiile anonime 

▪ Este interzisă acceptarea de către partidele politice a donaţiilor anonime de peste 500 €. 

Dacă valoarea totală a donaţiilor şi contribuţiilor făcute unui partid politic de reprezentanţii aleşi depăşeşte 10.000 €/an calendaristic, acestea se înregistrează, împreună cu numele şi adresele donatorilor, în bilanţul contabil al partidului în cauză. Donaţiile unice de peste 50.000 € se raportează imediat Preşedintelui Bundestag-ului, care dispune publicarea donaţiei şi a numelui donatorului într-un document tipărit al Bundestag-ului (art.25.2.3).

Interdicţia nu se aplică pentru candidaţi.

4. Limite ale donaţiilor făcute în campania electorală

Nu sunt prevăzute limite pentru donaţiile făcute partidelor politice/candidaţilor în campania electorală.

Art.25 – Donaţiile, Legea din 2004 privind partidele politice

(1) Partidele politice au dreptul de a accepta donaţii. Donaţiile de până la 1.000 € pot fi făcute în cash. (…)

(2) Sunt excluse din dreptul partidelor politice de a accepta donaţii:

1. donaţiile făcute de corporaţii publice, partide şi grupuri parlamentare, grupuri parlamentare ale consiliilor municipale (adunărilor locale);

2. donaţiile făcute de fundaţii politice, entităţi corporate, asociaţii de persoane care conform statutelor, cartelor de fondare sau altor dispoziţii care guvernează constituirea unor astfel de entităţi şi ale căror activităţi sunt exclusiv şi direct desfăşurate în scopuri non-profit, caritabile sau religioase (art.51-68 din Codul Fiscal);

3. donaţiile care provin din surse externe scopului teritorial al acestei legi, cu excepţia:

a) donaţiilor făcute direct unui partid politic din activele unui cetăţean german aşa cum este definit de Legea fundamentală, ale unui cetăţean al Uniunii Europene, ale unei întreprinderi comerciale la care peste 50% din acţiuni sunt deţinute de cetăţeni germani aşa cum sunt definiţi de Legea fundamentală sau de un cetăţean al Uniunii Europene al cărui sediu înregistrat se află într-un stat membru al UE; 
b) donaţiilor făcute partidelor minorităţilor naţionale, transferate din ţări vecine Germaniei în care trăiesc grupurile etnice respective; 

c) donaţiilor de până la 1.000 € făcute de cetăţeni străini.

4. donaţiile făcute unui terţ de organizaţii profesionale, în scopul transmiterii unui partid politic;

5. donaţiile făcute de întreprinderi aflate integral sau parţial în proprietatea publică sau sunt conduse de agenţii publice dacă participarea directă a statului este mai mare de 25%;

6. donaţiile care depăşesc 500 € fiecare, făcute de un donator anonim sau care, în mod evident, sunt trecute ca donaţii făcute de terţe părţi anonime;

7. donaţiile evident făcute în aşteptarea/în schimbul unor avantaje specifice financiare sau politice;

8. donaţiile solicitate de un terţ contra unui onorariu plătit de partidul politic având o valoare de peste 25% din valoarea donaţiei solicitate.

(3) Dacă valoarea totală a donaţiilor făcute şi a contribuţiilor făcute de reprezentanţii/oficialii aleşi unui partid politic sau uneia sau mai multor filiale regionale/locale ale partidului depăşeşte 10.000 € într-un an calendaristic (an bugetar), acestea se înregistrează, împreună cu numele şi adresele donatorilor şi a sumei totale, în bilanţul contabil. Donaţiile unice care depăşesc 50.000 € se raportează imediat Preşedintelui Bundestag-ului. Acesta dispune publicarea, în timp util, a donaţiei, însoţită de numele donatorului, într-un document tipărit al Bundestag-ului.

(4) Partidele politice au obligaţia de a remite orice donaţie interzisă, în baza paragrafului 2, Preşedintelui Bundestag-ului, imediat sau nu mai târziu de data prezentării declaraţiei financiare pentru anul respectiv.” 



	Grecia
	1. Donaţiile făcute de entităţi străine
Sunt interzise donaţiile făcute partidelor politice/candidaţilor de persoane fizice/juridice străine.

(Legea nr.3023/2002, art.5.5 şi art.7.1)

2. Donaţiile făcute de companii/întreprinderi cu capital de stat/sindicate

Sunt interzise donaţiile făcute partidelor politice/candidaţilor de persoanele juridice de drept public şi privat.

3. Donaţiile anonime 

Sunt interzise donaţiile anonime făcute partidelor politice şi candidaţilor.
4. Limite ale donaţiilor făcute în campania electorală

▪ Valoarea donaţiei făcută de un singur donator unui partid politic/coaliţii este de maximum 15.000 €/an calendaristic (art.8.1 din Legea 3023/2002). Limita nu are aplicabilitate pentru donaţiile în natură.

▪ Valoarea donaţiei făcută de un singur donator unui candidat la alegerile naţionale/europene este de maximum 3.000 €. Valoarea donaţiei făcută de un singur donator unui candidat la alegerile locale este de maximum 500 € pentru candidaţii independenţi şi 2.000 € pentru candidaţii de pe liste (art.3 din Legea 3202/2003).


	Irlanda
	1. Donaţiile făcute de entităţi străine
Sunt interzise donaţiile străine făcute partidelor şi candidaţilor.

(Donaţia străină este definită ca donaţia făcută de o persoană care nu are reşedinţa în Irlanda şi nu este cetăţean irlandez. Donaţiile străine includ şi donaţiile făcute de companii/asociaţii de persoane care nu au sediul pe teritoriul Irlandei. Primirea unei donaţii străine se notifică şi se transmite Comisiei pentru standarde în termen de 14 zile (de la primire) sau se returnează, în acelaşi termen, donatorului.

2. Donaţiile făcute de companii/întreprinderi cu capital de stat/sindicate

Nu există interdicţii asupra donaţiilor făcute partidelor politice şi candidaţilor de companii/întreprinderi cu capital de stat/sindicate. Acestea sunt guvernate de normele legale privind acceptarea şi declararea donaţiilor. 

Companiile, sindicatele, societăţile de construcţii şi alte societăţi de întrajutorare trebuie să prezinte în raportul anual toate donaţiile făcute care depăşesc 5.078, 95 €.
3. Donaţiile anonime 

Sunt interzise donaţiile anonime care depăşesc suma de 126,97 €.
4. Limite ale donaţiilor făcute în campania electorală

Valoarea maximă a donaţiei ce poate fi acceptată de la acelaşi donator într-un an calendaristic este de 2.539,48 € pentru fiecare reprezentant ales şi candidaţii în alegeri şi de 6.348,69 € pentru partidele politice.


	Italia
	1. Donaţiile făcute de entităţi străine
Nu sunt interzise şi nici limitate donaţiile făcute partidelor politice/candidaţilor de entităţi străine.

2. Donaţiile făcute de companii/întreprinderi cu capital de stat/sindicate

▪ Finanţarea de către companii este permisă dacă sunt îndeplinite următoarele condiţii: acţiunile statului în cadrul companiei nu depăşesc 20%; compania nu este controlată de o companie în care statul deţine acţiuni de peste 20%; finanţarea este aprobată de organul de conducere şi înregistrată în bilanţul contabil al companiei.

(Legea nr.195/1974 privind contribuţia statului la finanţarea partidelor politice, art.7)

Contribuţiile private mai mici de 50.000 € făcute partidelor politice nu trebuie declarate. 

▪ Sunt interzise donaţiile făcute partidelor politice/candidaţilor de: organele administraţiilor publice; companiile publice sau private la care statul deţine acţiuni de peste 20%; companiile publice sau private controlate de stat. 

(Legea 195/1974 privind contribuţia statului la finanţarea partidelor politice, art.7)

▪ Nu sunt prevăzute restricţii speciale pentru contribuţiile făcute de organizaţiile nonprofit (sindicate/asociaţii ale angajaţilor, instituţii religioase, organizaţii politice).

3. Donaţiile anonime

Donaţiile anonime făcute partidelor politice nu sunt interzise, dar sunt limitate la suma de 50.000 €/an calendaristic. Limita donaţiilor anonime făcute candidaţilor este de 20.000 €.

Donaţiile anonime care depăşesc această sumă fac obiectul unei declaraţii oficiale care se depune la Parlament. 

(Legea nr.659/1981 pentru modificarea Legii nr.195/1974 privind contribuţia statului la finanţarea partidelor politice, art.4.1)

4. Limite ale donaţiilor făcute în campania electorală

Nu există limite ale valorii/periodicităţii contribuţiilor private care pot fi făcute partidelor şi mişcărilor politice/candidaţilor.



	Letonia
	1. Donaţiile făcute de entităţi străine
Sunt interzise donaţiile străine făcute partidelor politice/candidaţilor.

Conform art.4 din Legea privind finanţarea partidelor politice, pot fi acceptate donaţiile făcute de cetăţenii letoni şi de persoanele care au dreptul legal de a primi un paşaport de cetăţean străin cu reşedinţa permanentă în Republica Letonia.

Conform art.8.4 din aceeaşi lege, toate activităţile financiare ale candidaţilor sunt considerate ca fiind activităţi financiare ale partidelor politice care i-au nominalizat.

2. Donaţiile făcute de companii/întreprinderi cu capital de stat/sindicate

Sunt interzise donaţiile făcute partidelor politice/candidaţilor de companii/întreprinderi cu capital de stat/sindicate. 

Art.2.1 din Legea privind finanţarea organizaţiilor politice (partidelor)

“Organizaţiile politice (partidele) pot fi finanţate din: 1. cotizaţiile membrilor de partid; 2. donaţiile făcute de persoanele fizice; 3. venitul obţinut din activităţile economice desfăşurate de organizaţia politică (partid); şi/sau 4. alte surse de finanţare, cu excepţia celor care legea le interzice finanţarea organizaţiilor politice (partidelor).”
3. Donaţiile anonime

Sunt interzise donaţiile anonime făcute partidelor politice/candidaţilor.

(Legea privind finanţarea partidelor politice, art.7)

4. Limite ale donaţiilor făcute în campania electorală

▪ Orice persoană fizică poate face unui partid politic donaţii echivalente cu valoarea a 100 de salarii minime lunare/an calendaristic (Legea privind finanţarea organizaţiilor politice, art.4).

Legea nu conţine prevederi specifice referitoare la donaţiile făcute în campania electorală.

▪ Legea permite donaţiile făcute numai partidelor politice, nu şi candidaţilor. 
Art.8.4.1 din Legea privind finanţarea organizaţiilor politice

“În cazul unui candidat care desfăşoară o campanie electorală individuală, toate cheltuielile de campanie sunt considerate ca fiind cheltuieli electorale ale partidului politic pe listele căruia este înscris candidatul în cauză.”


	Lituania
	1. Donaţiile făcute de entităţi străine
Donaţiile străine sunt interzise, cu excepţiile prevăzute de art.12 din  Legea din 2004 privind finanţarea partidelor politice şi a campaniilor politice şi controlul finanţării: cetăţenii statelor membre UE cu reşedinţa permanentă în Lituania pot face donaţii partidelor politice şi candidaţilor la alegerile pentru Parlamentul European şi la alegerile pentru consiliile municipale; cetăţenii altor state/apatrizii au dreptul de a face donaţii candidaţilor la alegerile pentru consiliile municipale; persoanele juridice de drept privat înregistrate în Lituania şi aflate în proprietatea persoanelor fizice menţionate mai sus, precum şi persoanele juridice/persoanele juridice de drept privat ale statelor membre NATO şi ale Uniunii Europene au dreptul de a face donaţii partidelor politice/candidaţilor.

2. Donaţiile făcute de companii/întreprinderi cu capital de stat/sindicate

▪ Sunt permise donaţiile făcute partidelor politice/candidaţilor de către companii.

▪ Sunt interzise donaţiile făcute partidelor politice/candidaţilor de companiile cu capital de stat/municipal.
▪ Sunt permise donaţiile făcute partidelor politice/candidaţilor de sindicate.

Art.12.1 din Legea privind finanţarea partidelor politice şi a campaniilor politice şi controlul finanţării

“Au dreptul de a face donaţii partidelor politice şi participanţilor în campaniile politice: (…) persoanele juridice de drept privat înregistrate în Republica Lituania al căror capital autorizat nu conţine capital de stat sau municipal şi a căror parte din capitalul autorizat şi/sau drepturi de vot conferind dreptul de control al activităţilor persoanei juridice aparţine exclusiv persoanelor juridice menţionate la subparagraful 1, paragraf 1 din prezentul articol, persoanele juridice înregistrate în Republica Lituania sau persoanele juridice de drept privat din statele membre NATO şi ale Uniunii Europene.”
3. Donaţiile anonime 

Sunt interzise donaţiile anonime făcute partidelor politice/candidaţilor. Donaţiile anonime totuşi acceptate trebuie transferate unei organizaţii caritabile, în termen de 5 zile lucrătoare de la primire.

4. Limite ale donaţiilor făcute în campania electorală

▪ Partidele politice pot accepta din partea unei persoane fizice/juridice, în fiecare an calendaristic, donaţii cu o valoare echivalentă valorii reprezentând de 300 de ori standardele minime de viaţă.

▪ Candidaţii independenţi pot accepta din partea unei persoane fizice/juridice, pentru campania electorală, donaţii cu o valoare echivalentă valorii reprezentând de 300 de ori standardele minime de viaţă.

Dacă o persoană fizică a donat unui/unor candidaţi independenţi, în timpul unei campanii politice peste 10% din veniturile obţinute în timpul ultimului an, donatorul şi donaţia/donaţiile acestuia trebuie declarate la Inspectoratul fiscal de stat din subordinea Ministerului Finanţelor.


	Luxembourg
	1. Donaţiile făcute de entităţi străine
Nici Legea electorală şi nici Legea din 2007 privind reglementarea finanţării partidelor politice nu conţin prevederi referitoare la donaţiile străine.

2. Donaţiile făcute de companii/întreprinderi cu capital de stat/sindicate

Sunt interzise donaţiile făcute partidelor politice/candidaţilor de persoanele juridice.
Art.8, Capitolul III  din Legea din 2007 privind reglementarea finanţării partidelor politice

“Au dreptul de a face donaţii partidelor politice şi membrilor acestora numai persoanele fizice. În sensul prezentei legi, o donaţie făcută unui partid politic este orice act voluntar prin care unui partid politic i se oferă un avantaj economic sau bani cash. Sunt interzise donaţiile făcute de o persoană juridică. Prevederile se aplică donaţiilor făcute de asociaţii, grupuri sau organe care nu au personalitate juridică. Donaţiile anonime sunt interzise.”

3. Donaţiile anonime 

Donaţiile anonime sunt interzise.

4. Limite ale donaţiilor făcute în campania electorală

Nu sunt prevăzute limite ale donaţiilor făcute partidelor politice şi candidaţilor în campania electorală.



	Malta
	1. Donaţiile făcute de entităţi străine
Donaţiile străine făcute partidelor politice/candidaţilor sunt interzise. Cu toate acestea, Comisia de monitorizare (înfiinţată de Legea privind ingerinţa străină) poate permite acceptarea unor donaţii străine. 

2. Donaţiile făcute de companii/întreprinderi cu capital de stat /sindicate

Nu sunt prevăzute restricţii în ce priveşte contribuţiile financiare făcute partidelor politice sau candidaţilor în alegeri; donatorii  - persoane fizice/juridice, sindicate, grupuri de interese - pot face contribuţii care nu sunt plafonate.
3. Donaţiile anonime 

Nu sunt interzise donaţiile anonime făcute partidelor politice/candidaţilor.

4. Limite ale donaţiilor făcute în campania electorală

Nu sunt prevăzute restricţii pentru contribuţiile financiare făcute partidelor politice/candidaţilor şi nici limite asupra valorii/periodicităţii donaţiilor private.


	Marea Britanie
	1. Donaţiile făcute de entităţi străine
▪ Sunt interzise donaţiile făcute partidelor politice de străinii care nu fac parte din categoria donatorilor permişi (permissible donors).
 Cu toate acestea, persoane străine pot suporta costuri legate de transportul internaţional/cazarea/întreţinerea unor oficiali ai partidului sau a membrilor staff-ului, cu condiţia ca această sumă să fie “rezonabilă”.

Este considerată donaţie orice contribuţie mai mare de 500 £; nu este considerată donaţie o contribuţie de 500 £ sau mai mică. 

(Legea din 2000 privind partidele politice, alegerile şi referendumurile)

▪ În foarte mare măsură, regimul donaţiilor făcute candidaţilor este similar cu regimul donaţiilor făcute partidelor politice. Contribuţiile mai mici de 50 £ făcute candidaţilor nu sunt considerate donaţii şi, în consecinţă, pot fi făcute de entităţi străine.

2. Donaţiile făcute de companii/ întreprinderi cu capital de stat /sindicate

▪ Sunt permise donaţiile făcute partidelor politice şi candidaţilor de companii/întreprinderi cu capital de stat.

Este inclusă în categoria donatorilor permisi: compania care (1) este înregistrată în baza Legii din 1985 privind companiile şi (2) care are sediul în Regatul Unit sau în alt stat membru, care îşi desfăşoară activitatea în Marea Britanie (Legea din 2000 privind partidele politice, alegerile şi referendumurile, art.54.2.b.)
▪ Sunt permise donaţiile făcute partidelor politice/candidaţilor de sindicate. Sindicatele fac parte din categoria donatorilor permişi prevăzută de Legea din 2000 privind partidele politice, alegerile şi referendumurile  (art.54.2.d.)

3. Donaţiile anonime 

▪ Sunt interzise donaţiile anonime a căror valoare depăşeşte 500 £ făcute partidelor politice. 

▪ Sunt interzise donaţiile anonime a căror valoare depăşeşte 50 £ făcute candidaţilor.

4. Limite ale donaţiilor făcute în campania electorală

Nu sunt prevăzute limite pentru donaţiile făcute partidelor politice şi candidaţilor în campania electorală.



	Olanda
	1. Donaţiile făcute de entităţi străine
Donaţiile străine făcute partidelor politice/candidaţilor nu sunt interzise.

Legea din 1999 privind finanţarea partidelor politice nu prevede nici o restricţie referitoare la sursele finanţării private. 

2. Donaţiile făcute de companii/ întreprinderi cu capital de stat /sindicate

Legea nu prevede nici o restricţie referitoare la sursele finanţării private.

3. Donaţiile anonime 

Donaţiile anonime nu sunt interzise.

4. Limite ale donaţiilor făcute în campania electorală

Nu sunt prevăzute limite pentru donaţiile făcute partidelor politice şi candidaţilor în campania electorală.



	Polonia
	1. Donaţiile făcute de entităţi străine
Sunt interzise donaţiile făcute partidelor politice/candidaţilor de persoanele fizice străine (cu excepţia cetăţenilor polonezi cu reşedinţa în străinătate) şi de cetăţenii străini cu reşedinţa în Polonia.

(Legea din 1997 privind partidele politice- art.25.2; Legea privind alegerile pentru Seim şi Senat-art.111.3)

2. Donaţiile făcute de companii/ întreprinderi cu capital de stat/sindicate

Sunt interzise toate donaţiile făcute de persoanele juridice.
3. Donaţiile anonime 

▪ Donaţiile anonime făcute partidelor politice sunt interzise.
▪ Donaţiile anonime făcute candidaţilor nu sunt interzise, dar legea prevede pentru acestea o limită reprezentată de valoarea unui salariu minim (donaţiile a căror valoare este mai mare decât valoarea unui salariu minim trebuie înregistrate şi declarate).

4. Limite ale donaţiilor făcute în campania electorală

▪ Valoarea donaţiilor făcute partidelor politice în campania electorală nu poate depăşi echivalentul a 25 salarii minime.

▪ Valoarea donaţiilor făcute candidaţilor nu poate depăşi echivalentul a 15 salarii minime. Donaţiile făcute candidaţilor la alegerile parlamentare, prezidenţiale sau europene nu pot depăşi echivalentul a 45 salarii minime. 


	Portugalia
	1. Donaţiile făcute de entităţi străine
Sunt interzise donaţiile făcute partidelor politice şi candidaţilor de persoanele fizice/juridice străine.

(Legea nr.19/2003 privind finanţarea partidelor politice şi a campaniilor electorale, art.8; Legea electorală nr.14/1979, art.76)

2. Donaţiile făcute de companii/ întreprinderi cu capital de stat /sindicate

▪ Sunt interzise donaţiile făcute partidelor politice şi candidaţilor de companii/întreprinderi cu capital de stat/sindicate.

Art.8 din Legea nr.19/2003 privind finanţarea partidelor politice şi a campaniilor electorale

“1. Este interzisă acceptarea, de către partidele politice, de donaţii anonime, precum şi acceptarea de donaţii sau împrumuturi băneşti sau în natură făcute de persoane juridice naţionale sau străine, cu excepţia celor prevăzute la următorul paragraf.

2. Partidele politice pot face împrumuturi de la instituţii de credit şi companii financiare cu respectarea condiţiilor prevăzute la art.3.1.f.”
Art.76 din Legea electorală nr.14/1979

“Partidele, candidaţii şi mandatarii incluşi pe liste nu pot accepta contribuţii băneşti făcute pentru campania electorală de companii naţionale sau de persoane fizice sau juridice străine.”

3. Donaţiile anonime 

Este interzisă acceptarea de donaţii anonime de către partidele politice/candidaţi.

4. Limite ale donaţiilor făcute în campania electorală

Orice donaţie făcută unui partid politic de către o persoană fizică nu poate depăşi valoarea echivalentă a 60 de salarii minime lunare. În acest caz, donaţia trebuie făcută prin cec/orice altă metodă bancară ce permite identificarea sumei şi a sursei (art.16 din Legea nr.19/2003 privind finanţarea partidelor politice şi a candidaţilor în campania electorală).


	Slovacia
	1. Donaţiile făcute de entităţi străine
▪ Partidele politice nu pot accepta donaţii făcute de cetăţeni străini, de persoane juridice cu sediul în străinătate la care acţionarul majoritar nu este un cetăţean slovac/o persoană juridică având sediul în Slovacia (cu excepţia partidelor politice/grupurilor de partide politice străine şi persoanelor juridice străine înfiinţate sau majoritar deţinute de un partid politic).

▪ Candidaţii la alegerile prezidenţiale au dreptul de a accepta numai donaţiile făcute de persoanele fizice cu reşedinţa permanentă pe teritoriul ţării, de entităţile juridice cu sediul înregistrat pe teritoriul Republicii sau de partidele şi mişcările politice înregistrate în Republica Slovacia.

(Legea din privind alegerea Preşedintelui Republicii Slovacia, art.18)

2. Donaţiile făcute de companii/ întreprinderi cu capital de stat/sindicate

▪ Sunt permise donaţiile făcute partidelor politice şi candidaţilor de către companiile private.

Pot face donaţii partidelor politice, companiile private cu sediul pe teritoriul ţării sau majoritar deţinute de un cetăţean slovac/entitate legală din Slovacia (cu excepţia companiilor de stat/cu capital de stat/al organismelor regionale şi municipale). 

Candidaţii la alegerile prezidenţiale - guvernate de Legea din 1999 privind alegerea Preşedintelui Republicii Slovacia, plebiscitul, demiterea Preşedintelui şi modificarea unor legi – pot accepta numai donaţii făcute de persoane fizice cu reşedinţa permanentă pe teritoriul ţării, de entităţi legale cu sediul înregistrat pe teritoriul Republicii sau de partide şi mişcări politice înregistrate în Slovacia (art.18.1)

▪ Conform art.24 din Legea nr.85/2005 privind partidele şi mişcările politice, este interzisă acceptarea de către partidele politice, de donaţii şi servicii gratuite făcute de entităţi statale, regionale sau municipale, de persoanele juridice înfiinţate de aceste entităţi sau în care deţin acţiuni.  
Interdicţia nu se aplică în cazul candidaţilor.

▪ Este interzisă acceptarea de către partidele politice de donaţii/servicii gratuite furnizate de diferite tipuri de organizaţii neguvernamentale: asociaţii ale cetăţenilor, fundaţii, organizaţii non-profit, asociaţii de interes ale persoanelor juridice, asociaţiile de municipii, organizaţiile cu conţinut internaţional (Legea nr.85/2005 privind partidele şi mişcările politice, art.24).

Interdicţia nu este aplicabilă candidaţilor.

3. Donaţiile anonime 

▪ Este interzisă acceptarea de către partidele politice a donaţiilor /serviciilor gratuite pentru care nu poate fi stabilită identitatea donatorilor.  

▪ Interdicţia nu se aplică şi candidaţilor, cu condiţia respectării plafonului legal; astfel, în cazul candidaţilor la alegerile prezidenţiale, plafonul unei donaţii anonime este de maximum 331 €.
4. Limite ale donaţiilor făcute în campania electorală

Nu sunt prevăzute limite ale donaţiilor făcute partidelor politice şi candidaţilor în campania electorală. 



	Slovenia
	1. Donaţiile făcute de entităţi străine
▪ Sunt interzise donaţiile făcute partidelor politice de persoane fizice şi juridice străine.

Art.21 din Legea privind partidele politice prevede următoarele:”(…)Se interzice partidelor politice obţinerea de fonduri de la cetăţeni privaţi străini, de la entităţi legale şi persoane fizice străine sau fonduri care provin din veniturile obţinute din proprietăţile partidului din străinătate, din testamente sau cadouri din străinătate, obţinerea oricărui tip de fonduri sau prestarea de servicii pentru un partid din străinătate (…).” 

▪ Sunt interzise donaţiile făcute candidaţilor de persoanele fizice/juridice străine, conform art.3.1. („Campaniile electorale se organizează de candidaţii înşişi. (…)”) şi 3.6 („Persoanele juridice sau fizice străine nu au dreptul de a organiza campanii electorale.”) din Legea privind campaniile electorale şi referendare. 

▪ O excepţie de la această regulă este reglementată de art.14.3 din Legea privind campaniile electorale şi referendare, conform căruia „organizatorii campaniilor electorale pot obţine fonduri pentru alegerile pentru Parlamentul European din contribuţii făcute de cetăţenii statelor membre ale Uniunii Europene şi de entităţi de drept privat din aceste ţări în condiţiile şi conform procedurii aplicabile entităţilor naţionale juridice şi fizice.”
2. Donaţiile făcute de companii/întreprinderi cu capital de stat/sindicate

▪ Sunt permise donaţiile făcute partidelor politice/candidaţilor de către companii.
▪ Interdicţia efectuării de donaţii în favoarea partidelor politice/candidaţilor se aplică societăţilor în care capitalul statului depăşeşte 25% sau în care statul este acţionar majoritar.

▪ Sunt permise donaţiile făcute partidelor politice/candidaţilor de către sindicate.

Art.21 din Legea privind partidele politice

“Fondurile unui partid pot proveni din: (1) cotizaţiile membrilor de partid; (2) contribuţiile făcute de cetăţeni privaţi sau de entităţi juridice şi persoane fizice; (3) venitul din proprietăţi; (4) donaţii; (5) moşteniri; (6) buget; (7) venitul din profitul unei companii aflate în proprietatea partidului. Compania prevăzută la punctul 7 are dreptul de a desfăşura numai activităţi culturale sau publicistice. Venitul anual al unui partid prevăzut la punctele 3 şi 7 ale primului paragraf din prezentul articol nu trebuie să depăşească 20% din valoarea veniturilor anuale ale unui partid.” 

Art.14 din Legea privind campania electorală şi referendară

“1. Prevederile Legii privind finanţarea partidelor politice se aplică finanţării campaniilor electorale, dacă prezenta lege nu prevede altfel.

2. Este interzisă finanţarea campaniilor electorale de companiile în care capitalul public investit depăşeşte 25% şi de companiile în care statul este acţionar majoritar, indiferent de prevederile legii de reglementare a partidelor politice.

3. Indiferent de prevederile legii de reglementare a partidelor politice, organizatorii campaniilor electorale pot obţine fonduri pentru alegerile pentru Parlamentul European din contribuţii făcute de cetăţenii statelor membre ale Uniunii Europene şi de entităţi de drept privat din aceste ţări în condiţiile şi conform procedurii aplicabile entităţilor naţionale juridice şi fizice.”
3. Donaţiile anonime 

Interdicţia donaţiilor anonime nu este expres prevăzută, dar aceasta operează de facto prin intermediul obligaţiei de declarare a identităţii persoanelor care au făcut donaţii a căror valoare depăşeşte valoarea a 3 salarii medii lunare/lucrător, precum şi a mărimii donaţiei.

4. Limite ale donaţiilor făcute în campania electorală

Donaţia făcută unui partid politic/candidat în campania electorală este limitată la o valoare echivalentă cu valoarea a 10 salarii medii lunare.



	Spania
	1. Donaţiile făcute de entităţi străine
▪ Este interzisă acceptarea de către partidele politice a donaţiilor făcute de guverne străine, entităţi publice străine sau companii străine legate de acestea (direct sau indirect). Interdicţia nu se aplică fondurilor UE pentru alegerile pentru Parlamentul European.

▪ Legislaţia referitoare la finanţarea politică reglementează numai finanţarea partidelor politice (nu şi a candidaţilor).

2. Donaţiile făcute de companii/ întreprinderi cu capital de stat/sindicate

▪ Sunt permise donaţiile făcute partidelor politice şi candidaţilor de companii/sindicate. Cu toate acestea, sunt interzise donaţiile de peste 100.000 € făcute de un donator individual – persoană fizică sau juridică (art.5 din Legea 8/2007 privind finanţarea partidelor politice). 

▪ Sunt interzise donaţiile făcute partidelor politice de: entităţi din sectorul public; companii private care furnizează entităţilor publice bunuri/servicii, companii în care statul este acţionar majoritar/companii aflate sub controlul statului. 

Interdicţia nu are aplicabilitate pentru candidaţi.

3. Donaţiile anonime 

Sunt interzise donaţiile anonime făcute partidelor politice (art.5 din Legea 8/2007 privind finanţarea partidelor politice).

Interdicţia nu este prevăzută pentru candidaţi.

4. Limite ale donaţiilor făcute în campania electorală

▪ Potrivit art.129 din Legea organică nr.5/1985 privind regimul electoral general, plafonul prevăzut pentru o donaţie este de 6.000 €/donator. 

Limita nu are aplicabilitate pentru candidaţi.



	Suedia
	1. Donaţiile făcute de entităţi străine
Acceptarea de bani din partea unei puteri străine sau fapta de a acţiona în numele unei puteri străine în scopul de a influenţa  opinia publică în probleme fundamentale pentru guvernarea ţării/într-o problemă de securitate naţională constituie infracţiune penală. 

(Codul penal, Capitolul 19, art.13) 
2. Donaţiile făcute de companii/ întreprinderi cu capital de stat/sindicate

Nu sunt prevăzute restricţii referitoare la sursele donaţiilor făcute partidelor politice şi candidaţilor.

3. Donaţiile anonime 

Nu sunt interzise donaţiile anonime făcute partidelor politice şi candidaţilor.

4. Limite ale donaţiilor făcute în campania electorală

Nu sunt prevăzute limite (de valoare/periodicitate) ale donaţiilor făcute partidelor politice şi candidaţilor în campania electorală.



	Ungaria
	1. Donaţiile făcute de entităţi străine
▪ Partidele politice nu pot accepta contribuţiile financiare făcute de alte state. (Legea XXXIII din 1989 privind funcţionarea şi managementul financiar al partidelor politice, art.4.3) 

▪ Nu sunt prevăzute restricţii privind sursele finanţării private a candidaţilor.

2. Donaţiile făcute de companii/ întreprinderi cu capital de stat/sindicate

▪ Nu sunt interzise donaţiile făcute partidelor politice de companii/sindicate. Nu sunt prevăzute restricţii privind sursele finanţării private a candidaţilor.

Art.4.1. din Legea XXXIII din 1989 privind funcţionarea şi managementul financiar al partidelor politice

“Activele unui partid au ca sursă cotizaţiile achitate de membri, subvenţia alocată de la bugetul statului, proprietăţile imobiliare transferate cu titlu gratuit de către stat în baza art.5 din prezenta lege, contribuţiile băneşti făcute de entităţile legale, asociaţiile economice şi persoanele private, clădirile primite prin testamentul persoanelor private, activităţile comerciale prevăzute la art.6 care sunt desfăşurate de partid, venitul net al companiilor fondate de către partid.”
▪ Sunt interzise donaţiile făcute partidelor politice de organismele bugetare, întreprinderile de stat, asociaţiile economice cu participare de stat, fundaţiile subvenţionate de la bugetul de stat.

Nu sunt prevăzute restricţii privind sursele finanţării private a candidaţilor.

Art.4.2. din Legea XXXIII din 1989 privind funcţionarea şi managementul financiar al partidelor politice
“În afară de excepţiile prevăzute la art.4.1., organismele bugetare, întreprinderile de stat, asociaţiile economice care operează cu participarea statului, fundaţiile care primesc subvenţii bugetare directe sau subvenţii alocate organismelor bugetare de la bugetul statului nu pot face contribuţii băneşti în favoarea unui partid, iar partidele nu pot accepta contribuţii financiare de la organismele bugetare, întreprinderile de stat, asociaţiile economice care operează cu participarea statului, fundaţiile care primesc subvenţii  bugetare directe sau subvenţii alocate organismelor bugetare de la bugetul statului.”
3. Donaţiile anonime 

▪ Sunt interzise donaţiile anonime făcute partidelor politice. 

▪ Nu sunt prevăzute restricţii privind sursele finanţării private a candidaţilor.

Art.4.3. din Legea XXXIII din 1989 privind funcţionarea şi managementul financiar al partidelor politice

“(…). Un partid nu poate accepta donaţii anonime; astfel de donaţii se transferă fundaţiei menţionate la art.8, paragraful 1.”
4. Limite ale donaţiilor făcute în campania electorală

Nu sunt prevăzute limite pentru donaţiile făcute partidelor politice şi candidaţilor în campania electorală. 

� Dar tocmai acest aspect suscită neîncrederea publicului faţă de donaţii, întrucât prezenţa responsabililor politici la seratele organizate pentru colectarea de fonduri poate da naştere ideii  că influenţa politică se cumpără şi că partidul este cu atât mai dependent de donatorii privaţi cu cât valoarea donaţiilor este mai mare.


� Fac parte din categoria donatorilor permişi: persoanele fizice înscrise în registrul electoral; partidele politice naţionale înregistrate; companiile naţionale; companiile cu sediul în Marea Britanie/alte state membre, care îşi desfăşoară activitatea în Marea Britanie; sindicatele naţionale; companiile naţionale cu răspundere limitată, societăţile de construcţii, organizaţiile nonguvernamentale.


� Dacă sunt îndeplinite anumite condiţii: acţiunile statului în cadrul companiei să nu depăşească 20%; compania să nu fie controlată de o companie în care statul deţine acţiuni de peste 20%; donaţia să fie aprobată de organul de conducere şi înregistrată în bilanţul contabil al companiei.


� Legislaţia referitoare la finanţarea politică reglementează numai finanţarea partidelor politice, nu şi a candidaţilor.


� Pentru candidaţii la alegerile parlamentare, art.26.2 din Legea anti-corupţie prevede interdicţia acceptării donaţiilor care ar putea influenţa, direct sau indirect, exercitarea imparţială a mandatului parlamentar.





� Persoane deja alese şi care candidează pentru a fi realese.


� Fac parte din categoria donatorilor permişi: persoanele fizice înscrise în registrul electoral; partidele politice naţionale înregistrate; companiile naţionale; companiile cu sediul în Marea Britanie/alte state membre, care îşi desfăşoară activitatea în Marea Britanie; sindicatele naţionale; companiile naţionale cu răspundere limitată, societăţile de construcţii, organizaţiile nonguvernamentale.


� Sindicatele pot face donaţii partidelor politice dacă: majoritatea membrilor au votat în favoarea finanţării partidului respectiv; fondul destinat finanţării politice este evidenţiat separat de celelalte active ale sindicatului. Nici un membru al sindicatului nu poate fi obligat să contribuie la fondul politic.

